Zelenskıy, qırımtatar liderlerinen siyasiy mabüslerniñ taqdirini ve yarımadanıñ işğalden qorçalavını muzakere etti
10 avgust 2019, 10:01
Tünevin, Halqara Tamır halqlar kününde Ukraina prezidenti Volodımır Zelenskıy, qırımtatar halqnıñ vekillerinen - Meclis reisi Refat Çubarov ve qırımtatar milliy lideri Mustafa Cemilevnen körüşti.
Beyanatqa köre, körüşüvniñ maqsadı - "Prezident Ofisi ve Meclis arası işbirlikniñ küçleştirüvi, ve yarımadanı işğalden qurtaruvı ve onı ğayrıdan integratsiyası içün areketlerniñ koordinatsiyası".
"Biz, daa yaqın tanışmaq içün, Qırım ve qırımtatarlarnıñ qorçalavınıñ esas meselelerini muzakere etmek içün toplaştıq. Qaysı areketlerni beraber yapmalımız, siziñ tarafıñızdan neler endi yapılğanını muzakere etmek içün", - dedi Volodımır Zelenskıy.
"Mustafa Cemilev ve Refat Çubarov, devlet başını işğal etilgen yarımadaki şimdiki vaziyet aqqında haberdar etti. Qırımtatarlarnıñ lideri, Qırımda tamır halqnı er türlü bastırmaq tırışqanlarına ayrı diqqat etti", - denile beyanatta.
Avgustnıñ 9-nda Halqara Tamır halqlar Künü qayd etile. Böyle bir kün BMT Baş Assambleyasınıñ rezolütsiyası ile 1994 senesi tayin etilgen edi.